Á bībúbuga bíé, anɔ̌ŋ yā yób lâkə lâbədəbə; tsíd ésə̄ yā məfan yâkə ḿfág yā miǹtəm míé mí nə́[1]. 14Nālá tē ású yə nâ tə elé ziŋ yâbad tə́bə̄ á tííŋ babi ai məndím, tě fə elé éfə̄ yabad lóm ńlō á mīǹkúd á yób, tə elé yâbad bɛ́d nə́ é və ǹtíé á yób étēde ! Amú bísə̄ byâyi mǎn wū, byâyi kə á miǹnǎm yā tolendǒŋ, á zāŋ bǒd yā sí ndon, ai é bod básus ébē. 15Éyə Ǹtondôbə Zambá ā kɔ́bɔ̄ ná: Ámōs ómaŋ ó ngásus á bə̄kón, ńdɔ mə ngábɔ̄ nâ tolendǒŋ á tɔ̄bɔ̄ á məyəb, mə búdí wā, mə ngátə́le aswé díé, abuí məndím díé lə́ ngáman héle. Mə ngábɔ nâ Libáŋ á vin á vyūg ású díé, ńdɔ bilé bísə̄ yā məfan bí ngáman kód ású díé. 16Ai edǔŋ yā məku móe, mə ngábɔ́ nâ məyɔŋ mə́ dzə́m kám, éyɔŋ mə ngásógolo nyé á tolendǒŋ ai ébá básus á ndoŋ bivól. Á miǹnǎm yā ndoŋ á sí, bílé bísə̄ yā Eden bí ngábi evɔ́li, ébí bí daŋa m̀bəŋ á bīlé yā Libáŋ, bísə̄ bí ǹtə̄mə́ á mə̄ndím étē. 17Mvɔŋ dzié yǎ é ngábə́ tɔá évúvoe dzíé á sī, á zāŋ məyɔŋ, dzɔɔ é ngásǔs fə̄ á tolendǒŋ, babi ai mim̀bim mí ókəŋ bítá. 18Bə́ nə̄ hḿ dzǎm vəg ólugú woe ai dúmá dóe ai zá á zāŋ bilé yā Eden ? Hədá ńdɔ̄ bə́ ngásógolo wa ai bilé yā Eden á ńnam yā ndoŋ, á zāŋ é bod bə́ sə́ kig ǹkəlán, wa nyɔ́lɔ̄ o dzogó á zāŋ mim̀bim mí ókəŋ bítá. Éyə Farawóŋ á nə̄ nālá ai ǹkunda wóé ósə, Ǹtondôbə Zambá énye a kɔ́bɔ̄ nálā.” [1] Amú elé é nə ǹkuán á sí.